SHR ในเครือสิงห์ เอสเตท ขายไอพีโอ 1,437.45 ล้านหุ้น หมดเกลี้ยง
นักลงทุนทั้งในและต่างประเทศ จองซื้อล้นหลาม เตรียมนำเงินระดมทุน 7,475 ล้านบาท ขยายกิจการโรงแรมอีกกว่าเท่าตัวภายในปี 2568
6 พ.ย. 2562

นักลงทุนทั้งในและต่างประเทศ จองซื้อล้นหลาม เตรียมนำเงินระดมทุน 7,475 ล้านบาท ขยายกิจการโรงแรมอีกกว่าเท่าตัวภายในปี 2568
ม.ล. ทองมกุฎ ทองใหญ่ ประธานเจ้าหน้าที่บริหาร บริษัทหลักทรัพย์ (บล.) เคที ซีมิโก้ ในฐานะผู้จัดการการจัดจำหน่ายและรับประกันการจัดจำหน่ายหุ้นสามัญเพิ่มทุนที่ออกและเสนอขายให้กับประชาชนทั่วไป (IPO)บริษัท เอส โฮเทล แอนด์ รีสอร์ท (SHR) กล่าวว่า หุ้น SHR ได้รับความสนใจจากนักลงทุนจองซื้อเข้ามาอย่างล้นหลาม โดยเฉพาะจากนักลงทุนสถาบัน เนื่องจากมั่นใจในปัจจัยพื้นฐานที่แข็งแกร่ง รวมถึงศักยภาพการเติบโตของบริษัท
โดยแบ่งสัดส่วนการจัดสรรให้กับนักลงทุนประเภทสถาบัน 60% และนักลงทุนรายบุคคล 40% ของหุ้นที่เสนอขาย สะท้อนให้เห็นถึงความเชื่อมั่นในปัจจัยพื้นฐานที่มีความแข็งแกร่ง และความสามารถในการสร้างความเติบโตในอนาคตอย่างยั่งยืน นักลงทุนต่างเชื่อมั่นในศักยภาพของ SHR ในฐานะบริษัทลงทุนและบริหารโรงแรมที่มีอัตราเติบโตสูงสุดเมื่อเทียบกับคู่แข่งในอุตสาหกรรมโรงแรมที่เป็นบริษัทจดทะเบียนในตลาดหลักทรัพย์แห่งประเทศไทย SHR จึงเป็นหุ้นที่มีโอกาสในการเติบโตของรายได้ในอนาคต
ทั้งนี้ SHR เป็นบริษัทในกลุ่มของบริษัท สิงห์ เอสเตท โดยได้เสนอขายหุ้นไอพีโอจำนวน 1,437.45 ล้านหุ้น หรือคิดเป็น 40 % ของหุ้นสามัญที่ออกและชำระแล้ว ให้กับนักลงทุนทั้งในประเทศและต่างประเทศ รวมถึงนักลงทุนรายย่อย ในระหว่างวันที่ 28 ตุลาคม - 5 พฤศจิกายน 2562 ในราคา 5.2 บาทต่อหุ้น
นายชัยรัตน์ ศิวะพรพันธ์ ประธานเจ้าหน้าที่บริหารการเงิน SHR กล่าวว่า บริษัทมีแผนที่จะนำเงินที่ได้จากการระดมทุน IPOไปใช้ในการขยายธุรกิจโรงแรมและลงทุนในการพัฒนาโครงการต่าง ๆ ทั้งในและต่างประเทศ โดยเงินที่ระดมทุนมานั้น จะนำไปชำระคืนเงินกู้และใช้เป็นเงินทุนหมุนเวียนสำหรับกิจการทั่วไป รวมถึงการพัฒนาโครงการ และค่าใช้จ่ายในการปรับปรุงห้องพักและพื้นที่ส่วนกลาง
สำหรับผลการดำเนินงานของบริษัทในช่วง 3 ปีที่ผ่านมา ระหว่างปี 2559-2561 มีรายได้รวมเติบโตเฉลี่ย 63.1% ต่อปี โดยมีรายได้รวม เท่ากับ 968.0 ล้านบาท 1,074.0 ล้านบาท และ 2,575.7 ล้านบาท ตามลำดับ โดยครึ่งปีแรกของปี 2562 มีรายได้ที่ 1,751.8 ล้านบาท เพิ่มขึ้นจาก 715.6 ล้านบาท ของงวดเดียวกันของปีก่อนหน้า หรือคิดเป็น 144.8% ขณะที่มีกำไรก่อนดอกเบี้ย ภาษี และค่าเสื่อมราคา (อีบิตดา) เท่ากับ 461.6 ล้านบาท เพิ่มขึ้นจาก 266 ล้านบาทของงวดเดียวกันของปีก่อนหน้า หรือคิดเป็น 73.5% ซึ่งการเพิ่มขึ้นของรายได้ และอีบิตดา ในช่วง 3 ปีที่ผ่านมา มาจากผลประกอบการที่ดีขึ้นจากการบริการงานที่มีประสิทธิภาพมากขึ้น รวมทั้งรายได้จากการซื้อโรงแรม Outrigger 6 แห่ง
นายเดิร์ก อังเดร ลีน่า คุยเบอร์ ประธานเจ้าหน้าที่บริหาร SHR กล่าวว่า บริษัทฯ มีเป้าหมายที่จะขยายธุรกิจโรงแรมอีกกว่าเท่าตัว จากจำนวนโรงแรมและรีสอร์ท 39 แห่ง และห้องพัก 4,647 ห้อง เป็น 80 แห่ง ห้องพักมากกว่า 8,000 ห้อง ภายในปี 2568 หรือคิดเป็นอัตราการเติบโตเฉลี่ย 15 % ต่อปี